Fantasticon går i biografen

Den årlige festival for science fiction, fantasy og horror i nyt samarbejde med Valby Kino.

Fantasticon - festivalen for science fiction, fantasy og horror finder sted i weekenden 30.-31. maj og bliver for første gang holdt i Valby Kino. 

Adgangen til biografsalene betyder, at der i år vil være et udvidet filmprogram med danske genre-kortfilm på programmet, som ellers ikke har været i almindelig biografdistribution. Blandt andet vises den Robert-nominerede animationsfilm Vokseværk og sci-fi horror-novellefilmen Mordene på Katarina, der fik premiere på dette års CPH PIX. Fra CPH PIX kommer også Echoes of a Ronin og vinderen af årets Movie Battle, POV-slasheren Nu er solen død med Anette Støvelbæk i hovedrollen. Endelig vil der være en særvisning af filmatiseringen af Lene Kaaberbøls fantasysucces, Skammerens datter.

Som afslutning på filmprogrammet bydes der på en paneldiskussion med danske filmfolk om udfordringerne ved at lave film i de fantastiske genrer herhjemme.

Fantasticons andet hovedfokus er litteraturen, og i år er der mulighed for at møde forfatterne Ian Watson og Pat Cadigan.

Britiske Ian Watson har en over 40 år lang forfatterkarriere bag sig og har fået udgivet fire af sine science fiction-romaner på dansk: Sprogmestrene, Flodens bog, Stjernernes bog og Det levendes bog. I 1990-91 arbejdede han sammen med Stanley Kubrick på manuskriptet til A. I. - Kunstig intelligens, der blev filmatiseret af Steven Spielberg efter Kubricks død, og hvor Ian Watson er krediteret som en af manuskriptforfatterne. Han har siden udgivet en bog om sine oplevelser med Kubrick.

Den i London bosiddende amerikaner Pat Cadigan blev i 80'erne kaldt "The Queen of Cyberpunk", fordi hun var en af de få kvindelige forfattere, som skrev cyberpunk. Hun har vundet den prestigefyldte Arthur C. Clarke Award to gange for romanerne Synners og Fools samt en Hugo Award for sin novelle "The Girl-Thing Who Went Out For Sushi". I forbindelse med Fantasticon udgiver Science Fiction Cirklen en novellesamling på dansk med hver af de to forfattere.

Ian Watsons hustru, Cristina Macia, er den spanske oversætter af George R. R. Martins fantasyserie A Song of Ice and Fire, der er forlægget for den populære tv-serie Game of Thrones. Hun mødes til en snak med sine to danske kolleger, Poul Bratbjerg Hansen og Anders Juel Michelsen.

Man kan også opleve den i Danmark bosiddende engelske science fiction-forfatter Lucas Bale, som fortæller om sine erfaringer med at selvudgive på Amazon, og fra Sverige kommer forfatterne Ola Wikander og Pebbles Karlsson Ambrose.

Den hjemlige forfatterscene er repræsenteret ved navne som Gunnar Wille, Teddy Vork, Rikke Schubart, Michael Kamp, A. Silvestri, Lars Kramhøft og Henrik Harksen. 

Årets program indeholder også paneldiskussioner og foredrag om blandt andet fanfiktion, tegneserier, horror og zombier. Desuden bliver Niels Klim-prisen uddelt til de bedste danske science fiction-noveller fra 2014. Endelig kan man træffe en række mindre forlag og foreninger, der beskæftiger sig med de fantastiske genrer. 

Se hele programmet på hjemmesiden fantasticon.dk

Kontaktpersoner: 

Lars Ahn Pedersen, tlf. 61 10 29 26

Jesper Rugård, tlf.  29 89 78 48

e-mail: 2015@fantasticon.dk

Fantasticon 2015 finder sted 30.-31. maj i Valby Kino, Gl. Jernbanevej 36, 2500 Valby. Åbningstider: Lørdag kl. 10-18 og søndag kl. 11-18.

Fantasticon 2015 er støttet af Valby Lokaludvalg samt af foreningerne Fantastik og Science Fiction Cirklen.

